ออมสิน
โดย...ทีมข่าวการเงินโพสต์ทูเดย์
1 พ.ย. 2559

โดย...ทีมข่าวการเงินโพสต์ทูเดย์
ธนาคารออมสินแทบแตก เมื่อประชาชนทะลักไปเปิดบัญชีบ้าง ฝากเงินบ้าง เพื่อรับแจกกระปุกออมสินรุ่นพระบาทสมเด็จพระปรมินทรมหาภูมิพลอดุลยเดช ทรงครองราชย์ครบ 70 ปี ในวันออมแห่งชาติ เมื่อ 31 ต.ค.ที่ผ่านมา
งานนี้ ชาติชาย พยุหนาวีชัย ผู้อำนวยการออมสิน ยิ้มแก้มปริ เพราะกระปุก 5.5 แสนใบหมดเกลี้ยง แถมครั้งนี้ที่สำนักงานใหญ่ยังมีการจัดระเบียบใหม่ ทำให้ประชาชนไม่ต้องต่อแถวเข้าคิวยาวออกไปนอกอาคารเหมือนคราวที่แล้ว
นอกจากไม่ต้องต่อแถวยาวแล้ว ยังได้เดินดูนิทรรศการ “พระมหากษัตริย์นักออม…สู่วิถีการออมอย่างยั่งยืน” ที่นำพระราชดำรัสเกี่ยวกับการออมของรัชกาลที่ 9 ผู้ทรงเป็นต้นแบบด้านการออม
เรียกว่าได้ชมทั้งภาพ ทั้งเรื่องราวของพระองค์ท่าน รวมถึงกระปุกครองราชย์ในปีต่างๆ และกระปุกออมสินแต่ละยุคที่นำมาจัดแสดงเต็มไปหมด
ใครที่พลาดยังไปดูได้ เพราะจะเปิดให้ชมถึงวันที่ 4 พ.ย.นี้ ที่ธนาคารออมสิน สำนักงานใหญ่